
****

***Nota de premsa***

**Pablo García Canga tanca l’edició 2021 del cicle ‘Dies curts’**

**El cineasta presentarà la totalitat de la seva filmografia en tres sessions**

**García Canga també presentarà, dijous 17 de juny a les 19.00 h a la Biblioteca del Cinema, el seu llibre ‘Ozu, Multitudes’**



El cicle *Dies curts* arriba aquest mes de juny al final de la seva primera edició amb Pablo García Canga. Aquest nou espai dedicat al curtmetratge i les cinematografies més properes, ha convidat mitja dotzena d’autores i autors emergents o poc presents als circuits majoritaris d’exhibició, que han presentat una selecció de la seva obra i han compartit els processos de creació.

Un espai de trobada i descoberta que en aquesta primera edició de 2021 ha comptat amb Marc Ferrer, Carolina Astudillo, Dostopos (Ana Pfaff i Ariadna Ribas), Pilar Monsell, Luis López Carrasco i Pablo García Canga.

Resulta fascinant pensar que els textos, els llibres o les pel·lícules es creen en un context i un moment determinats, però que un cop projectades i llegides prenen vides i camins infinits depenent de les mans a les quals vagin a parar. Pablo García Canga és un cineasta que també escriu, pensa, programa i parla de cinema quan en té ocasió. Les seves pel·lícules poden néixer i créixer amb un article, de vegades amb una pel·lícula antiga, de vegades amb una carta o la història que algú li ha explicat de passada. Tot i que ell sembla estar sempre prestant l’atenció que es mereixen les coses més subtils.

Podem pensar que és un cineasta de la paraula, un guionista avesat als diàlegs i que domina l’escriptura, però en el seu cinema també hi trobem cossos, mans, gestos i espais amb els quals ens acostem a entendre què significa estimar, trobar-se, perdre’s i, en definitiva, sentir.




Pablo García Canga serà present en tres sessions de passi únic on es podrà veure tota la seva obra com a director, des dels seus inicis abans de començar l’escola de cinema fins a les darreres i reconegudes creacions. Una oportunitat única per conèixer i dialogar amb aquest cineasta nascut a Madrid el 1981 i diplomat en direcció de cinema per La Fémis, l’Escola Nacional Superior de Cinema de França. A més a més, Pablo García Canga ha treballat com a traductor i escriu per a revistes de cinema com Lumière i llibres col·lectius. L’any 2020, es publica el seu darrer llibre, *Ozu, Multitudes*, que aprofitarà per presentar en un acte especial a la Biblioteca del Cinema.

Si esteu interessats a cobrir aquestes sessions o fer una entrevista, adreceu-vos a:  
Jordi Martínez  
[jmartinezmallen@gencat.cat](mailto:jmartinezmallen@gencat.cat)

Podeu veure un qüestionari a Pablo García Canga [AQUÍ](https://www.youtube.com/watch?v=k0TWLbUeNEs).

Podeu consultar la programació de *Dies curts* [AQUÍ](https://www.filmoteca.cat/web/ca/cicle/dies-curts).

**Les sessions de ‘Dies curts’ amb Pablo García Canga a la Filmoteca:**

****

**Dijous 17 de juny 18.00 h**Biblioteca del Cinema

Presentació del llibre *Ozu, Multitudes*, de Pablo García Canga

Acte gratuït amb inscripció prèvia a: [bibliofilmoteca.cultura@gencat.cat](mailto:bibliofilmoteca.cultura@gencat.cat)

**Divendres 18 de juny 19.00 h**Sala Laya

**Sessió de curtmetratges I**

**Pissing Territories**PABLO GARCÍA CANGA, 2012. Int.: Maud Wyler, Guillaume Verdier, Jean-Charles Dumay. França. VOSE. 21’. Arxiu dígital.

Ella li va dir que no s’havia de pixar al carrer. Li ho va dir a Dubrovnik, on es van conèixer. Sis mesos més tard, a París…

**La nuit d’avant**PABLO GARCÍA CANGA, 2020. Int.: Maud Wyler. França. VOSE. 16’. Arxiu digital.

De nit. No dorm. Ha vist una pel·lícula. Ella l’explica.



**Divendres 25 de juny 19.00 h**Sala Laya

**Sessió de curtmetratges II**

**Retrato en dos tiempos**PABLO GARCÍA CANGA, 2014. Int.: José Juan Rodríguez, Chloé Chevalier, Aitor Allué, Julia Mattei. França-Espanya. VOSE. 49’. Arxiu digital.

Una noia francesa a Madrid. Una trobada amb un noi. Una desaparició. Torna dos anys més tard. Una trobada amb un altre noi. O és el mateix?

**De l’amitié**PABLO GARCÍA CANGA, 2018. Int.: Chloé Chevalier, Alexander Cole, Maxime Kerzanet, Sylvain Sounier. França-Espanya. VOSE. 30’. Arxiu digital.

Un, després dos, després tres, després dos, després un, després zero. De l’amistat, de l’amor, de la memòria, de l’oblit. I una mica de la democràcia, també.

**Diumenge 27 de juny 19.00 h**Sala Laya

**Sessió de curtmetratges III**

**Para Julia**PABLO GARCÍA CANGA, 2003-2004. Espanya. VE. 37’. Arxiu digital.

Una ruptura, una carta, un viatge, amics, dibuixos, filmar per entendre alguna cosa o, potser, simplement per fer alguna cosa.

**Quand il connut qu’il était mort** *Cuando supo que estaba muerto*PABLO GARCÍA CANGA, 2014-2018. Int.: Maud Wyler. França. VOSE. 44’. Arxiu digital.

Deu anys més tard, torna a les imatges gravades per a una pel·lícula anterior: *Para Julia*.

Si esteu interessats a cobrir aquestes sessions o fer una entrevista, adreceu-vos a:  
Jordi Martínez  
[jmartinezmallen@gencat.cat](mailto:jmartinezmallen@gencat.cat)

Podeu veure un qüestionari a Pablo García Canga AQUÍ.

Podeu consultar la programació de *Dies curts* [AQUÍ](https://www.filmoteca.cat/web/ca/cicle/dies-curts).